text: Lig fundet i bil i Aabenraa Havn
  22 juli 2010 kl. 16.37
  En bil, der er blevet hevet op af vandet i Aabenraa Havn, gemte på en overraskelse for politiet. I bilen lå der nemlig et lig.
  En VW Passat, som for flere måneder siden blev efterlyst af politiet i Husum i Sydslesvig, blev onsdag bjerget i land i Aabenraa Havn. Det skriver jv.dk.
  I bilen fandt politiet liget af en person, og i samarbejde med det tyske politi skal man nu forsøge at finde ud af, om liget er den person, der er efterlyst sammen med bilen.
  Det var to medlemmer af Aabenraa Sportsdykkerklub, der i weekenden lokaliserede bilen cirka 50 meter ud for Sønderjyllandskajen.
  Dykkerne havde ikke kunnet se noget inde i bilen, og derfor kom det som noget af en overraskelse for politifolkene, at man fandt et lig, da bilen blev bjerget.
  